O wudukwadu ujiku lanụ a bahụ l'ori-oge O-je-ghata.
Jisọsu mawarụ lẹ mbọku gbabewaru nteke ya l'a-ha mgboko-o lakfushia Nna iya.
Jisọsu shizhiawho lẹ mbụ yeta ndu ọwhu bụ nkiya lẹ mgboko-o obu;
o yezhia whẹ iya whọ jeye l'ikpazụ.
Tọ dụ iya bụ lẹ Jisọsu yẹle ndu l'etso ụzo iya anọdukota tụko eri nri-ẹnyashi.
Oshifutuswe bẹ yehawaru Júdasu Isukáriyọtu,
bụ nwa Sáyịmonu ọriri l'obu iya t'o je ebyiaru ndu ọhogu Jisọsu ụzo,
whẹ l'e-shi gude iya.
Jisọsu malẹkwaru-a lẹ Nna iya bẹ yekotaru iya iwhe lile l'ẹka,
marụ l'ọo l'ẹka Chileke bẹ ya shi bya,
ọ bụkwaruwho Chileke ono bẹ ya l'alakfu.
Tọ dụ iya bụ lẹ Jisọsu agbalihu l'ẹka ono,
ọ nọdu ria nri-ẹnyashi ono,
chịru uwe ugwẹhu iya wụshi,
bya achịta anụma-ọghu-ẹhu kee onwiya l'ukfu.
Ọ bya ekuru mini ye l'efere ọghu-ẹhu wata ọkwocha ọkpa ndu l'etso ụzo iya,
gude anụma-ọghu-ẹhu ono,
o keberu onwiya l'ukfu ehuchashi whẹ mini ono l'ọkpa.
Ọ bya abyarulewho l'ẹka Sáyịmonu Pyita nọ,
Pyita sụ iya:
“Tụswekwa,
Onye-Nwe-Ọha ?o gbechia bụru ghu l'abya mu ọkwo ọkpa?”
Jisọsu sụ iya:
“Iwhe mu l'eme bẹ l'ịiti makwa ntaa,
ọ kwarọ nteke e megeedaru bẹ l'oo-do ghu ẹnya.”
Pyita sụ ya:
“E jekwa ewhowho,
ị tị kwọkwa mbẹdua ọkpa ilile.”
Jisọsu sụ iya:
“Ọ -bụru lẹ mu ta akwọchadu ghu ọkpa ono,
mu lẹ ghu ebukahu.”
Sáyịmonu Pyita sụ iya:
“Onye-Nwe-Ọha,
ọ -bụru l'ọ dụwaa nno bẹ l'ọoto bụkwaa ọkpa bẹ l'ịi-kwọ mu nwẹkiya,
ịi-kwọfukwaa mu rọo ẹka kwọo mu ishi.”
Jisọsu sụ iya:
“Onye a ghụwaru ẹhu bẹ mkpa ọghu ẹhu ọdo l'adụhedua.
Ọ waa ọkpa bẹ onye ono l'akwọje eshi inyi l'adụa ya l'ẹhu ilile.
Unu g'unu ha l'egbukota temutemu,
ọle ọ tọ bụ-gekwa g'unu ha.”
Iwhe Jisọsu kwoberu kfua l'ọ tọ bụdu whẹ gẹ whẹ ha l'egbukota temutemu bụ l'ọ marụ onye ọwhu bụ iya l'a-gbarụ iya ye l'ẹka ndu ọhogu iya.
Ọ kwọcha-gele whẹ whọ ọkpa ono,
ọ chịta uwe ugwẹhu iya ono yee je anọdu-whu azụ l'ẹka,
o shihawaa nọdu.
Ọ jị whẹ sụ whẹ:
“?Unu marụa iwhe ono,
mu meru unu ono?
Unu l'anọje eku mụbe Jisọsu O-zhi-iwhe mẹe Onye-Nwe-Ọha.
Ọ bụru unu ezhi-okfu nkele o noo iwhe mu bụ ndono.
Ọo ya bụ,
eshi-ọwhu ọ bụ mbẹdua,
bụ Onye-nwe-unu bụkwaruwho onye l'ezhije unu iwhe gbee bya akwọchaa unu ọkpa,
ọ kwa iya whọ bụ l'o rwuberu unu t'unu kwọchajee ibe unu ọkpa lẹge mu kwọru iya unu.
L'ọ kwa iwhe unu l'e-letaje mee bẹ mu meru goshi unu nno nke ọwhu unubẹdua l'eletaje iya mee gẹ mu meru.
Iwhe unu l'amalẹwho bụ l'ohu ta akajẹkwa onye gbarụ iya nụ,
tọ hẹkwanu l'onye,
e zhiru ozhi l'abyajẹ aka onye ọbu,
zhiru iya ozhi ono shii.
Unu makọtaru iwhe lile ono.
Ọ -bụru l'unu tụkoru iya eme eme bẹ Chileke l'agọkwaru ẹhu-ụtso nụ unu.